钦定古今图书集成/明伦汇编/家范典/第082卷 > 春秋四传 > 《季姬归鄫子》
## 钦定古今图书集成/明伦汇编/家范典/第082卷 > 春秋四传 > 《季姬归鄫子》

《春秋》：僖公十有四年“夏六月，季姬及鄫子遇于防，使
鄫子来朝。”十有五年“秋九月，季姬归于鄫。”

《左传》：“鄫季姬来，宁公怒，止之，以鄫子之不朝也。夏，遇
于防，而使来朝。”

《公羊传》：“鄫子曷为使乎季姬来朝？内辞也。”“非使来朝，
使来请己也。”

《穀梁传》：“遇者，同谋也。来朝者，来请己也。朝不言使，言
使非正也，以病鄫子也。”

《胡传》：“《春秋》内女适人者，明有所从，则系诸国，若杞伯
姬是也。其未适人者，欲有所别，则书其字，若子叔姬
是也。季姬书字而未系诸国，其女而非妇亦明矣。及
者，内为志，内女而外与诸侯遇，讥鲁也。朝不言使，言
使非正。鄫子国君而季姬使之朝，病鄫也。鲁秉《周礼》，
男女之际，岂其若是之甚乎？盖鲁公钟爱其女，使自择配，故得与鄫子遇于防，而遂以季姬归之耳。有孟
光之德，有伯鸾之贤，变而不失礼之正，则犹可矣。不
然，非所以为爱而厚其别也。故称“及”、称“遇”、称“使”，罪鲁
与鄫，以正男女之礼，为后世戒也。

〈大全〉孙氏曰：“季姬，上无归鄫”之文，则是未嫁者。此年遇防，明年九月归鄫，是季姬先与鄫子遇而后嫁也。此季姬之行不正可知矣。何氏曰：“礼，男不亲求，女不亲许。鲁不防正其女，乃使要遮鄫子淫泆，使来请己，与禽兽无异，故卑鄫子使于季姬以贱之。”张氏曰：“僖公爱女而使自择配，鄫子听其使而朝鲁请之。夫妇之始”不正如此。《书》之，所以讥僖公之不父，鄫子之不夫，季姬之不子且不妇也。临川吴氏曰：“未嫁之女而与鄫子私相邂逅，是淫奔也。姬既私遇之后，使鄫子朝鲁而请昏，姬不足责也。僖公不能正家如此，何以居人上乎？”汪氏曰：“郑徐吾犯之妹美，使之自择所配，至于兄弟相残，以乱郑国之政。鲁秉周礼”，而季姬与鄫子道淫如此，僖公正始之道，亦可愧矣！啖氏曰：“《左氏》谓季姬，鄫子之夫人，公怒鄫子不朝季姬，使之朝。”按称季姬，明鲁未嫁女也。若是鄫夫人不当与鄫子遇，又明年归于鄫，明此时鄫子请娶之。若言鲁之处女不当与诸侯会，则文姜、哀姜淫泆至甚。刘氏曰：“若实来，宁何故再书其归乎？”杞伯姬来，何以不书？归乎？吴氏曰：“鄫子请娶季姬。”僖公许之，至是始归也。